RESOLUCIÓN do 29 de xuño de 2010 pola que se aproban as bases reguladoras para a concesión, en réxime de concorrencia competitiva, de subvencións para a extensión de redes troncais de alta capacidade en poboacións rurais de Galicia, cofinanciadas con Feader, e se convocan as correspondentes ao ano 2010.
AXENCIA GALEGA DE DESENVOLVEMENTO RURAL — III. OUTRAS DISPOSICIÓNS — 02/07/2010

Na Comunicación COM (2009) 103, do 3 de marzo de 2009, da Comisión ao Consello e ao Parlamento, Mellorar o acceso das zonas rurais ás modernas tecnoloxías da información e a comunicación (TIC), a Comisión recoñece que a utilización eficaz das tecnoloxías da información e da comunicación, impulsada por un mellor acceso á internet de alta velocidade (banda larga), desempeña un papel fundamental para aumentar a produtividade e promover a innovación en Europa e, en particular, nas zonas rurais.
Neste contexto, a comisión anima os estados membros a impulsar as sinerxías e complementariedade entre os instrumentos da política rexional, a política de desenvolvemento rural e as políticas nacionais en materia de TIC, para superar os desequilibrios territoriais no relativo ao acceso á banda larga, máis acusados nas zonas rurais.
Para reforzar a contribución da política de desenvolvemento rural á mellora do acceso á banda larga, o Regulamento 473/2009, do 25 de maio, polo que se modifica o Regulamento 1698/2005, relativo á axuda ao desenvolvemento rural a través do Fondo Europeo Agrícola de Desenvolvemento Rural (Feader), engade aos novos retos da revisión médica do PAC unha nova prioridade relativa ás infraestruturas de banda larga no medio rural, que, no caso do Programa de desenvolvemento rural de Galicia 2007-2013, se implementa a través da medida 321 -servizos básicos para a economía e a poboación rural-, xestionada pola Axencia Galega de Desenvolvemento Rural (Agader), mediante actuacións encamiñadas a mellorar o acceso ás TIC, apoiando a dotación de infraestruturas a nivel local e aos servizos e actuacións complementarias, destinados a superar a brecha dixital que sofren actualmente as áreas rurais.
Pola súa banda, no contexto máis amplo da Estratexia de Lisboa, os estados membros están a impulsar plans para acelerar o desenvolvemento das TIC e, especificamente, incrementar o grao de penetración da banda larga mediante o despregamento das correspondentes infraestruturas. No caso da Comunidade Autónoma de Galicia, o Consello da Xunta do día 18 de febreiro de 2010 aprobou o Plan director de banda Larga 2010-2013 (PDBL), que constitúe o marco estratéxico de actuación destinado a que a práctica totalidade dos cidadáns e empresas galegas teñan acceso de calidade á banda larga como un dos motores principais para o desenvolvemento de Galicia.
No marco do PDBL, a Secretaría Xeral de Modernización e Innovación Tecnolóxica -órgano da administración autonómica ao cal compete o impulso e promoción do PDBL- e Agader, subscribiron o 12 de maio de 2010 un convenio de colaboración para a coordinación de actuacións relativas ao despregamento de infraestruturas de banda larga no territorio rural galego, en relación coa liña estratéxica 1.-Despregamento de infraestruturas do PDBL, que se concreta, entre outras actuacións, na tramitación dunha convocatoria pública de subvencións, co obxectivo de estender redes de transporte de alta capacidade nas zonas obxectivo que se determinen, segundo a zonificación que deriva do propio PDBL.
Nas directrices comunitarias para a aplicación das normas sobre axudas estatais ao despregamento rápido de redes de banda larga, a Comisión Europea mantén que unha intervención estatal selectiva no ámbito da banda larga pode contribuír a reducir a fenda dixital que se abre entre zonas nas cales se dispón de servizos de banda larga accesibles e competitivos e as zonas que carecen dos ditos servizos. A licitación aberta garante a transparencia a todos os investidores que desexen presentar ofertas para a realización do proxecto subvencionado.
Tendo en conta o anterior, e no marco das competencias delegadas polo acordo do Consello de Dirección de Agader do 21 de xuño de 2007,
RESOLVO:
1. Aprobar as bases que rexerán a convocatoria de subvencións para a extensión de redes troncais de alta capacidade en poboacións rurais Galicia, que se achegan a esta resolución como anexo I.
2. Aprobar os formularios para a xestión da convocatoria correspondente ao ano 2010, que se unen a esta resolución como anexo II:
Modelo A). Solicitude.
Modelo B). Declaración doutras axudas e declaración responsable.
Modelo C). Resumo da memoria económica do proxecto.
3. Convocar, para o ano 2010, en réxime de concorrencia competitiva, as subvencións para a extensión de redes troncais de alta capacidade en poboacións rurais Galicia.
Esta convocatoria enmárcase dentro da área de actuación A.A.1.1.-Extensión de redes de transporte de alta capacidade, da liña estratéxica 1.-Desenvolvemento de Infraestruturas, do Plan director de banda larga de Galicia 2010-2013, aprobado polo Consello da Xunta de Galicia o 18 de febreiro de 2010.
Esta convocatoria financiarase con cargo á conta orzamentaria 02.01 02/32/10 656700 dos orzamentos de Agader para o ano 2010, estando prevista unha dotación máxima de catro millóns cento trinta mil douscentos sesenta e cinco euros con vinte e cinco céntimos (4.130.265,25 ), que se financiarán de acordo coa seguinte distribución:
-Feader: 2.377.380,22 .
-Fondos finalistas do Estado: 884.702,85 .
-Fondos propios: 868.182,18 .
O cofinanciamento do Feader representa o 57,56% respecto do total da axuda pública.
As solicitudes dirixiranse ao director xeral de Agader e presentaranse segundo o modelo normalizado que se incorpora no anexo II desta resolución como modelo A.-Solicitude.
O prazo para presentar a solicitude será dun mes contado desde o día seguinte ao da publicación desta convocatoria no DOG. Se o último día do prazo fose inhábil, entenderase prorrogado ao primeiro día hábil seguinte.
O modelo de solicitude poderá descargarse na páxina web de Agader
http://agader.xunta.es
Os investimentos xustificaranse documentalmente de acordo co disposto nas bases reguladoras. O prazo límite para a execución dos investimentos vinculados ao proxecto será o 30 de novembro de 2010. O prazo límite para xustificar os correspondentes gastos será o 1 de decembro de 2010.
Disposicións adicionais
Primeira.-Contra esta resolución, que pon fin á vía administrativa, os interesados poderán interpoñer potestativamente recurso de reposición ante o Consello de Dirección de Agader, no prazo dun mes contado desde o día seguinte ao da publicación desta resolución no DOG, ou ben directamente recurso contencioso-administrativo ante o órgano xurisdicional competente, no prazo de dous meses contados desde o día seguinte ao da publicación desta resolución no DOG.
Segunda.-Información aos interesados.-Sobre este procedemento administrativo poderase obter documentación normalizada ou información adicional a través dos seguintes medios:
a) Na páxina web de Agader
http://agader.xunta.es
e na páxina web da SXMIT http://imit.xunta.es
b) No teléfono: 981 95 78 68.
c) No enderezo de correo electrónico: oficina.bandalarga@xunta.es
d) Presencialmente, con cita previa na oficina técnica da banda larga da Xunta de Galicia, sita na praza de Europa 10ª 3º ABC. Santiago de Compostela.
Terceira.-A eficacia desta convocatoria queda condicionada á aprobación, mediante decisión da Comisión Europea, da proposta de modificación do PDR de Galicia 2007-2013 en relación coa medida 321.
Así mesmo, en cumprimento da obriga establecida no artigo 107 TFUE, e de acordo co previsto no artigo 17.4º do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, o pagamento das subvencións que se tramiten ao abeiro desta convocatoria está condicionado á adopción pola Comisión Europea, da correspondente decisión de autorización da axuda por considerala compatible co mercado común conforme a normativa comunitaria de axudas de estado.
Disposición derradeira
O director xeral de Agader poderá ditar os actos necesarios para asegurar a correcta aplicación e execución destas bases reguladoras.
Santiago de Compostela, 29 de xuño de 2010.
Antonio Crespo Iglesias
Director xeral da Agencia Galega
de Desenvolvemento Rural
ANEXO I
Bases reguladoras para a concesión de subvencións para a extensión de redes troncais de alta capacidade en poboacións rurais de Galicia
Capítulo I
Disposicións xerais
Artigo 1º.-Obxecto.
O obxecto destas bases é regular a concesión de subvencións, en réxime de concorrencia competitiva, para a extensión de redes de transporte de alta capacidade en poboacións rurais de Galicia, co compromiso engadido de despregamento da correspondente rede de acceso de banda larga e a comercialización do servizo de acceso.
Artigo 2º.-Ámbito material.
O ámbito material destas bases circunscríbese á área de actuación AA1.1 Extensión das redes de transporte de alta capacidade, dentro da liña estratéxica 1: Desenvolvemento de infraestruturas, do Plan director de banda larga de Galicia 2010-2013 (PDBL), aprobado polo Consello da Xunta de Galicia o 18 de febreiro de 2010.
Este documento está á disposición dos interesados na páxina web da SXMIT:
http://imit.xunta.es
Artigo 3º.-Ámbito territorial das redes que se van despregar.
En consonancia coas directrices fixadas dentro da primeira liña estratéxica do PDBL, as actividades obxecto desta subvención poderán realizarse única e exclusivamente nos núcleos rurais en zona branca con elevada demanda desatendida.
Restrinxindo sempre o conxunto de potenciais obxectivos ás rexións rurais sen acceso a banda larga, o alcance territorial das redes que se van despregar obxecto destas bases, inclúe dous tipos principais de núcleos: núcleos de cobertura obrigatoria e núcleos de cobertura opcional que deberán especificar os solicitantes nos seus respectivos plans de despregamento.
Achégase como anexo 1 a estas bases reguladoras (Listaxe de núcleos obxectivo) unha listaxe completa dos núcleos incluídos no alcance territorial destas bases, así como a súa respectiva tipificación (obrigatorios, opcionais prioridade 1, opcionais prioridade 2 e opcionais prioridade 3). Non se valorará en ningún momento a cobertura de núcleos fóra da listaxe do anexo 1.
Na valoración dos proxectos presentados polos solicitantes teranse en conta, entre outros aspectos, o número e nivel de prioridade dos núcleos tipificados como opcionais neste artigo e incluídos no despregamento de rede proposto. A este respecto, as diferentes clases de núcleos opcionais quedarán ordenados de maior a menor valor como segue: opcionais prioridade 1, opcionais prioridade 2 e opcionais prioridade 3.
Artigo 4º.-Ámbito temporal.
O despregamento da rede poderá prolongarse e no tempo ata o 30 de novembro de 2010 e o prazo máximo para a posta en servizo é o 31 de decembro de 2010.
Para estes efectos, o Plan de despregamento deberá presentarse de conformidade co disposto no artigo 12º destas bases e establecerá tres etapas, cada unhas das cales será definida libremente polo solicitante, o cal deberá dar conta dos núcleos e puntos de presenza da rede de transporte que forman parte desta. Estas etapas serán definidas en función da dispoñibilidade do servizo para a poboación total prevista, segundo a seguinte táboa:
Etapas	Porcentaxe da cobertura prevista
1º etapa	30% da poboación
2º etapa	60% da poboación
3º etapa	100% da poboación
O prazo de inicio de traballos non poderá exceder de 10 días hábiles contados desde a data da notificación da resolución da concesión da axuda.
O prazo de vixencia da obriga de servizo computarase desde a data en que os investimentos estean finalizados na súa totalidade e fosen recibidos de conformidade por Agader, independentemente de que o solicitante executase os investimentos en máis dunha etapa e iniciase o servizo naquelas en que se certificasen os investimentos con anterioridade á recepción definitiva.
Artigo 5º.-Criterios xerais.
Os criterios xerais que van rexer esta resolución de axuda son os especificados polas directrices da Comisión Europea ou as autoridades nacionais.
Cabe destacar de xeito específico os seguintes criterios:
5.1. Neutralidade tecnolóxica.
Non se primará a priori unha tecnoloxía de acceso para redes de banda larga fronte a outras. Por iso, o solicitante poderá escoller libremente a tecnoloxía que considere que mellor se axusta aos obxectivos xerais do proxecto e aos parámetros de calidade exixidos.
5.2. Cumprimento da Lei de protección de datos.
O operador solicitante estará obrigado ao seguimento das normas sobre confidencialidade de datos. Declarará documentalmente que se responsabilizará de que o tratamento de datos de carácter persoal que se poida realizar no marco da prestación do servizo, se realizará conforme a Lei orgánica 15/1999, do 13 de decembro, de protección de datos de carácter persoal, e a súa normativa de desenvolvemento.
5.3. Neutralidade da rede.
Os beneficiarios operarán as infraestruturas despregadas baixo criterios de neutralidade da rede, asegurando manter unha clara separación entre o acceso á rede e o contido que transporta, tratando por igual todos os contidos, fontes e plataformas e permitindo así ser capaz de comunicar todo tipo de información, servindo para calquera aplicación ou servizo. Deste modo, as infraestruturas despregadas deberán cumprir cos seguintes principios:
-Os usuarios teñen o dereito de acceder aos contidos legais da internet que desexen.
-Os usuarios teñen o dereito de usar as aplicacións e servizos que desexen, dentro dos límites que impoña a seguridade do estado.
-Os usuarios teñen o dereito de conectar os dispositivos que desexen, sempre que non danen a rede.
-Os usuarios teñen o dereito de elixir en competencia os provedores de rede, de aplicacións, servizos e contidos.
A través dos principios de neutralidade da rede, búscase establecer unhas normas que garantan que a banda larga non impoña restricións á competencia, creatividade e á actividade empresarial.
Capítulo II
Condicións do proxecto obxecto de subvención
Artigo 6º.-Solución tecnolóxica.
En todo caso, para os efectos destas bases, entenderase por servizos de banda larga os que proporcionen unha velocidade de transferencia máxima de, polo menos, 2 Mbps en sentido da rede ao usuario (DL) e de 512 Kbps en sentido do usuario á rede (UL), cunha garantía de caudal do 50%, e unha taxa de dispoñibilidade mensual de acceso superior ao 99%.
Cada solicitante poderá propoñer a solución tecnolóxica e de negocio que considere máis axeitada, así como a súa proposta de implantación de infraestrutura de rede necesaria.
Artigo 7º.-Requisitos mínimos para a cobertura dos núcleos obxectivo.
Os beneficiarios deberán deseñar, despregar e operar as infraestruturas de telecomunicacións correspondentes de modo que, nos núcleos que pretendan que se consideren como cubertos, se cumpran de modo obrigatorio todos e cada un dos seguintes puntos:
-Que polo menos o 80% dos inmobles do núcleo poidan acceder de modo efectivo a un paquete de servizos retallistas de acceso acorde co estipulado no artigo 10º.
-Que todos os puntos de demanda asociados á Administración poidan acceder de modo efectivo a un paquete de servizos retallistas de acceso acorde co estipulado no artigo 10º.
-Que polo menos o 90% das empresas de máis de cinco traballadores situadas nos núcleos incluídos no plan de despregamento poidan dispoñer de acceso aos servizos retallistas definidos no artigo 10º.
Non obstante o cumprimento desta condición indispensable, para a tipificación dun núcleo como cuberto requírese, ademais, a concorrencia de, polo menos, unha das seguintes condicións:
-Que o núcleo en cuestión teña, polo menos, un punto de presenza operativo da rede troncal e a súa correspondente conexión coa rede de acceso local. Así mesmo, deberase garantir o despregamento da rede local de acceso onde non exista e o remodelado ou reestruturación da xa existente onde sexa pertinente, asociando sempre cada inmoble co punto de presenza da rede troncal máis próximo.
-Que polo menos o 80% dos inmobles do núcleo estean a menos de 3 km do punto de presenza da rede troncal que lle dea servizo.
Artigo 8º.-Características das redes que se van despregar.
A consecución dos obxectivos destas bases reguladoras requirirá o despregamento das redes que proporcionen servizos axeitados de acceso á banda larga a núcleos comprendidos no ámbito territorial mencionado nestas bases. Na medida que esta acción ten como obxectivo núcleos illados das principais redes troncais rexionais, as actuacións que acometan os beneficiarios deberán ir encamiñadas á extensión e posterior explotación dunha rede de transporte de alta capacidade que xestione o tráfico agregado dos usuarios finais, proporcionándolles conectividade global á internet, así como á extensión das correspondentes redes de acceso que permitan o acceso á banda larga a partir dos puntos de presenza da dita rede troncal.
Adicionalmente, a rede debe prever unha reserva de capacidade de interconexión dispoñible para outros operadores de acceso, co fin de facilitar servizos de transporte por xunto. Fixada deste modo a estrutura xeral das redes que se van despregar de acordo coa natureza dos núcleos obxectivo, quedan a criterio do solicitante os detalles do deseño e posterior despregamento e operación destas, sempre e cando se cumpran as premisas e os parámetros (como por exemplo, os criterios de cobertura ou servizos de conectividade comerciables) especificados nestas bases.
O solicitante incluirá, na documentación técnica que hai que entregar, un nivel de detalle tal que permita a análise da infraestrutura proposta por parte dos organismos competentes. O anexo 2 que se xunta a estas bases reguladoras (Descrición técnica mínima das redes) recolle os puntos mínimos requiridos a este respecto.
Artigo 9º.-Servizos por xunto de transporte.
De conformidade coa normativa vixente, e tendo en conta a necesidade de incentivar a competencia a curto prazo nas rexións onde esta é especialmente insuficiente, adquire especial relevancia a regulación das condicións relativas á prestación de servizos por xunto de transporte a operadores de acceso interesados en ofertar os seus servizos de conectividade nos núcleos obxectivo das axudas asociadas a estas bases. Neste escenario, enténdese como cliente todo operador de acceso distinto dos beneficiarios (ou, no seu defecto, os que operen no seu lugar as redes que se van despregar) que requira, para cursar o tráfico agregado dos seus clientes finais, dos servizos de transporte asociados aos despregamentos incentivados por estas bases.
9.1. Servizo mínimo que se ofertará.
Respecto das redes subvencionadas no marco destas bases reguladoras, a entidade que as opere asume o compromiso de prestar a outros operadores de acceso, como mínimo, servizos por xunto simétricos de xestión de tráfico punto a punto agregado de clientes finais entre os puntos de presenza da rede de transporte despregados dentro do ámbito territorial mencionado no artigo 3º e incluído no despregamento de rede do beneficiario e os puntos de interconexión asociados. O devandito servizo debe cumprir cos seguintes niveis mínimos:
-Dispoñibilidade superior ao 99,7% cando esta sexa medida en períodos anuais.
-Ningunha incidencia na rede que afecte os servizos prestados pode durar máis de 10 horas.
-Tempo máximo de entrega do servizo de 60 días.
De cara a garantir a correcta prestación do devandito servizo, deberase dar debido cumprimento aos seguintes puntos:
a) Capacidade mínima de interconexión: a rede de transporte debe permitir, no momento da súa posta en servizo, que outros operadores de acceso distintos dos beneficiarios dispoñan, asociado a cada punto de presenza, de puntos de interconexión con capacidade abondo para satisfacer os requirimentos asociados a un servizo retallista de acceso semellante ao definido como de prestación obrigatoria no artigo 10º, para cada un dos mercados tipo residencial, empresarial e administrativo equivalente ao 30% dos clientes potenciais.
b) Obriga de prestación de servizo: o servizo mínimo especificado neste punto deberá estar dispoñible e prestarse, sempre e cando haxa capacidade dispoñible na rede, a todo aquel operador de acceso que ofreza os seus servizos no ámbito territorial desta convocatoria e así o requira.
c) Localización dos puntos de interconexión: os puntos de interconexión asociados aos puntos de presenza da rede de transporte despregados dentro do ámbito territorial desta convocatoria deberán cumprir as seguintes condicións:
-Estar situados nos núcleos que figuran no anexo 3 que se une a estas bases reguladoras (Posibles situacións de puntos de interconexión), todos eles núcleos en zona negra onde existe competencia de operadores de acceso.
-Definir, como mínimo, dous puntos de interconexión por provincia que cumpran as condicións do punto anterior.
d) Neutralidade tecnolóxica respecto da rede de acceso: o cliente que despregue as súas propias redes poderá crear a súa rede de acceso empregando calquera tecnoloxía (pares telefónicos, fibra óptica, cable coaxial, WiMAX, LTE, 3G ou calquera outra).
e) Mantemento de rede: o beneficiario dispoñerá de servizos de vixilancia de rede e mantemento e reparación operativos as 24 horas do día, os sete días da semana encamiñados a garantir o correcto cumprimento dos niveis de calidade dos servizos prestados.
f) Interfaces: poderase entregar e extraer tráfico a través de enlaces Gigabit Ethernet, Fast Ethernet e Ethernet como mínimo.
Non obstante, a obriga de ofrecer o servizo de transporte anteriormente mencionado, a inclusión de servizos adicionais de conectividade así como as condicións asociadas a estes serán aspectos valorados ao avaliar as solicitudes.
9.2. Condicionantes relativos aos servizos por xunto de transporte.
Calquera servizo de transporte por xunto prestado a outro operador de acceso deberá cumprir os seguintes requisitos:
-Transparencia no método de cálculo das tarifas: todos os servizos por xunto de transporte comercializados deberán ir acompañados das tarifas tipo asociadas. As tarifas deben ser orientadas a custos e homoxéneas respecto do operador de acceso solicitante dos servizos e deberán especificar detalladamente o método de cálculo empregado para establecer cada unha destas.
-Tarifas acordes co mercado: as tarifas fixadas deberán estar en consonancia co mercado nacional imperante respecto de servizos similares e os correspondentes prezos de referencia fixados pola Comisión do Mercado de Telecomunicacións (CMT) nos seus documentos de referencia.
-Niveis de servizo: deberase asociar cada servizo maiorista de transporte comercializado cos seus correspondentes niveis de servizo detallados. Igualmente, o provedor de servizos de transporte comprometerase a proporcionar niveis semellantes aos imperantes no mercado para servizos de similares características e, en todo caso, a incluír na súa oferta de servizos cun nivel igual ao asociado á xestión do tráfico dos seus usuarios finais.
Coa finalidade de verificar o cumprimento das restricións dos servizos por xunto de transporte, o solicitante deberá incluír na documentación técnica, no punto correspondente ás características técnicas da rede, a información máis relevante respecto de aspectos como a priorización de tráfico ou a previsión e capacidade de puntos de interconexión. Igualmente, deberanse describir os servizos por xunto de transporte ofertados e unha declaración de compromiso respecto das obrigas previstas neste artigo.
Artigo 10º.-Servizos retallistas de acceso.
De cara a garantir o acceso axeitado á banda larga nos núcleos incluídos no despregamento de rede, o paquete de servizos ofertados deberá incluír un servizo de comercialización obrigatoria. O devandito paquete de servizos de acceso comercializado estará subordinado ás seguintes condicións.
10.1. Servizo retallista de acceso de comercialización obrigatoria.
A entidade que opere e explote a rede deberá incluír no seu paquete de servizos e satisfacer baixo demanda a prestación dun servizo retallista de acceso coas seguintes características:
a) Largo de banda pico: largo de banda de pico de 2 Mbps e 512 Kbps descendentes e ascendentes respectivamente.
b) Modalidade de acceso: sen límite de tráfico e sen restrición horaria ao acceso do servizo.
c) Niveis mínimos de servizo.
i. Respecto do tráfico asociado a servizos de comunicación de voz e vídeo en tempo real requirirase o cumprimento das seguintes restricións:
Parámetro	Valor máximo
Retardo	150 ms
Jitter	30 ms
Taxa de perda de paquetes	1%
ii. Dispoñibilidades de servizo maiores ao 99% cando sexan medidas en intervalos mensuais.
iii. Garantir que polo menos o 95% do tempo está dispoñible, como mínimo, un 50% do largo de banda pico contratado.
iv. Compromiso de que unha vez despregada a rede correspondente a cada núcleo se satisfagan as peticións de servizo dos habitantes deste nun prazo máximo de 30 días naturais.
v. Compromiso de reparar ou repoñer os equipos de usuario suxeitos a un acordo de aluguer co operador nun prazo nunca superior a cinco días hábiles.
vi. O tempo máximo de resolución de incidencias de clientes que afecten o servizo deberá ser, como moito, de 24 horas no 95% dos casos.
Adicionalmente, serán de aplicación a este servizo as condicións mencionadas a continuación e extensibles a todos os servizos retallistas de acceso comercializados.
10.2. Condicionantes relativos aos servizos retallistas de acceso.
Empregando como soporte as infraestruturas de rede comprometidas polos beneficiarios nos seus proxectos, estes deberán ofertar servizos de conectividade a usuarios finais. Estes servizos, que deberán ser publicitados de forma activa, estarán subordinados a unha serie de condicións establecidas coa intención de asegurar o cumprimento dos principios destas bases:
-Oferta homoxénea territorialmente: a oferta asociada a cada servizo comercializado a usuarios finais deberá ser, nos núcleos onde se comercialice, homoxénea en canto a tarifas e niveis de servizo.
-Accesibilidade dos contidos legais: de acordo cos principios de neutralidade de rede, os servizos ofertados non poderán restrinxir o acceso a contidos legais.
-Tarifas acordes co mercado: as tarifas dos servizos prestados deberán estar en consonancia coas condicións imperantes do mercado en servizos de similares características.
-Accesibilidade de servizos avanzados: en cada núcleo incluído no despregamento de rede, polo menos o 30% dos inmobles situados dentro da área de cobertura deberán poder acceder á servizos de acceso a internet con maior largo de banda pico que o correspondente ao servizo mínimo fixado e de ata polo menos, 10 Mbps e 1 Mbps descendentes e ascendentes respectivamente cunha garantía de caudal do 50%.
-Plan de evolución dos servizos de acceso: deberá presentarse un plan que inclúa unha previsión da evolución do paquete de servizos comercializado respecto de largos de banda, tarifas e niveis de servizo. O devandito plan de evolución de servizos deberá abranguer, polo menos, todo o período de explotación mínimo da rede, facendo especial fincapé na provisión de servizos de acceso con maiores capacidades de tráfico que o servizo mínimo.
-Inclusión de accesos sen horarios nin restrición de tráfico: no paquete de servizos ofertados deberanse incluír conexións sen límite de tráfico de baixada e sen restrición horaria ao acceso do servizo.
Artigo 11º.-Metodoloxía, medios técnicos e materiais.
O solicitante deberá achegar información sobre os seus medios e procedementos de cara a garantir as calidades mínimas exixidas nos servizos solicitados, incluíndo os medios de atención ao cliente. Así, deberase incluír na proposta presentada información relativa a:
-Operación e mantemento.
-Calidade de servizo (SLA).
-Atención a usuarios.
No anexo 4 (Metodoloxía, medios técnicos e materiais) especifícanse os conceptos mínimos que se incluirán en cada apartado.
Artigo 12º.-Plan de despregamento.
No que atinxe ao despregamento de rede proposto polo solicitante, ademais dunha listaxe de núcleos incluídos dentro deste, a documentación proporcionada deberá incluír un plan de despregamento en que consten, como mínimo, os seguintes conceptos:
-Provisión e construción da rede de transporte.
-Provisión e instalación do equipamento de acceso.
-Integración coa rede de transporte e interconexión coa rede de operador.
-Plan de probas.
-Posta en servizo.
Este plan de despregamento deberá detallar os prazos para cada concepto, garantindo o cumprimento dos prazos de execución indicados nestas bases.
Así mesmo, deberá achegarse de modo obrigatorio unha planificación orientada a fitos relevantes por núcleo cunha incerteza máxima mensual. Na devandita planificación deberá figurar, polo menos, a seguinte información respecto de cada núcleo dentro dos obxectivos de cobertura do solicitante das axudas:
-Data de finalización das actuacións necesarias para a disposición operativa (conexión coa rede de transporte dos puntos de interconexión asociados e non necesariamente conectados ás correspondentes redes de acceso) de cada un dos puntos de presenza da rede de transporte planificados para cada núcleo.
-Investimento estimado da rede de transporte por núcleo, incluíndo a adecuación de todos os puntos de presenza e parte proporcional de puntos de interconexión e rede de transporte, e a interconexión con rede de acceso.
-Data de finalización do despregamento da rede de acceso de modo que o núcleo se poida considerar como cuberto nos termos destas bases e os clientes poidan solicitar os servizos estipulados nestas. Así mesmo, deberase incluír unha estimación dos inmobles cubertos dende os puntos de presenza da rede de transporte asociados a cada núcleo.
-Investimento total estimado para acometer o despregamento e/ou remodelación da rede de acceso e a súa conexión coa rede de transporte de modo que o núcleo poida ser considerado como cuberto baixo os criterios destas bases.
O plan de despregamento presentado deberá cumprir os prazos temporais especificados nestas bases e concretamente os estipulados no seu artigo 4. Toda solicitude que teña asociado un plan de despregamento con data de finalización posterior á citada como límite no devandito artigo será desestimada inmediatamente. Respecto dos proxectos que cumpran os requisitos establecidos, os prazos de despregamento de rede así como os investimentos necesarios serán parámetros tidos en conta na valoración das solicitudes.
Artigo 13º.-Plan de negocio.
A proposta presentada deberá conter un plan de negocio que deberá abranguer como mínimo un horizonte temporal de 10 anos desde o inicio da prestación do servizo, utilizando o método de valor actual neto (VAN), indicando expresamente a taxa anual de desconto empregada, a cal pola súa vez deberá ser comparada coa taxa interna de retorno (TIR) que dea a avaliación privada. Débese rexer polo principio do investidor privado nunha economía de mercado tal e como se define por parte da CMT, sendo os beneficiarios das axudas os únicos responsables da súa viabilidade e continuidade.
No plan de negocio presentado deberá incluír detalle de:
-Hipótese de cálculo: índices de penetración dos servizos, investimento total, prazos de amortización do equipamento, ingresos estimados, custos de explotación, custos de comercialización, hipóteses financeiras e variables macroeconómicas.
-Plan de investimentos propio.
-Plan de custos e ingresos.
Artigo 14º.-Beneficiarios.
14.1. Poderán ser beneficiarios:
a) As persoas físicas constituídas como empresarios individuais.
b) As persoas xurídicas, calquera que sexa a forma societaria que adopten.
c) As unións temporais de empresas (UTE).
Neste caso, as empresas que concorran en UTE deberán facer constar expresamente na solicitude os compromisos de execución asumidos por cada unha das entidades que a integra, así como o importe de subvención que se vai aplicar por cada unha delas, que terán así mesmo, a condición de beneficiarias.
Deberán nomear un representante ou apoderado único, con poderes abondo para cumprir as obrigas que, como beneficiario, lle corresponden á UTE.
Non poderá disolverse durante o prazo a que se estendan as obrigas derivadas da subvención.
En todos os casos, os beneficiarios antes referidos deberán operar no mercado como operadores de redes e prestadores de servizos de comunicacións electrónicas. Para os efectos destas bases, entenderanse por explotadores de redes e prestadores de servizos de comunicacións electrónicas aqueles operadores que se encontren debidamente inscritos conforme a Lei 32/2003, do 3 de novembro, xeral de telecomunicacións, e a súa normativa de desenvolvemento.
Cando o beneficiario sexa unha persoa xurídica, os membros asociados do beneficiario que se comprometan a efectuar a totalidade ou parte das actividades que fundamenten a concesión da subvención en nome e por conta do primeiro terán igualmente a consideración de beneficiarios.
14.2. Non poderán obter a condición de beneficiarios:
a) As persoas en que concorra algunha das circunstancias recollidas no artigo 10 da LSG.
b) As empresas en crise, de acordo coa definición e condicións establecidas nas directrices comunitarias sobre as axudas estatais de salvamento e reestruturación de empresas en crise (2004/C 244/02).
c) As empresas que se encontren suxeitas a unha orde de recuperación pendente tras unha decisión previa da Comisión Europea que declarase unha axuda ao beneficiario ilegal e incompatible co mercado común.
Artigo 15º.-Obrigas dos beneficiarios.
Serán obrigas da empresa beneficiaria as seguintes:
a) Cumprir as obrigas establecidas no artigo 11 da LSG, así como as instrucións específicas que, en aplicación e cumprimento destas bases, comunique Agader en materia de execución, seguimento, pagamento das subvencións, información e publicidade, xustificación e control do gasto.
b) Comunicar ao órgano concedente de forma inmediata e, en todo caso, con anterioridade á xustificación da subvención concedida, a obtención de calquera outra subvención, axuda, ingresos ou recursos que financien a mesma actuación subvencionada, procedente doutras administracións públicas ou entes públicos e privados.
c) Cumprir as condicións que, se é o caso, puidesen establecer as autoridades reguladoras nacionais e comunitarias no ámbito do mercado das telecomunicacións.
d) Deberán dar axeitada publicidade á concesión da axuda nos seguintes termos:
-Tratándose de obra civil, mediante unha placa cos logotipos das administracións financiadoras.
-No suposto de maquinaria ou elementos móbiles, mediante a instalación dun adhesivo perdurable cos logotipos das administracións financiadoras.
O tamaño mínimo da placa será A4 (297×210 mm). No caso de adhesivos a súa dimensión adaptarase ao tamaño do obxecto. Agader facilitará os modelos.
Cando o orzamento da obra civil supere os 50.000 , o beneficiario colocará un valo publicitario durante a execución das obras, que para infraestruturas superiores a 500.000  será permanente.
O 25% do espazo, polo menos, dos paneis e placas estará ocupado pola descrición do proxecto, o logotipo de Feader e o lema Feader: Europa inviste no rural. Todas as actividades informativas e publicitarias incorporarán a bandeira europea e o lema anterior.
As publicacións, carteis, audiovisuais e calquera información ofrecida por medios electrónicos que verse sobre a actividade subvencionada indicará claramente na páxina de portada a participación da Comunidade Europea e a contribución do Feader ao financiamento.
En todos os casos, deberá facerse constar, ademais, que o proxecto se enmarca no Plan director de banda larga aprobado polo Consello da Xunta de Galicia.
e) Con carácter específico, deberá cumprir as seguintes obrigas de comercialización:
a. Facilitar que os seus produtos poidan ser adquiridos en puntos de venda físicos en todas as provincias do territorio galego, e sempre a unha distancia máxima de 30 Km de calquera cliente.
b. Ser responsables da comercialización do servizo nos núcleos incluídos no plan de despregamento presentado. Para estes efectos, na documentación que presenten indicarán os plans de publicidade, campañas de mercadotecnia directa e indirecta e plans de distribución directa ou indirecta que se comprometen a acometer, así como o timing destas accións e os recursos que prevén destinar a este aspecto do proxecto.
c. Realizar unha campaña divulgativa, supervisada por Agader, en relación cos novos servizos entre os potenciais usuarios. Nas tarefas de supervisión da campaña divulgativa, Agader estará asistida pola Secretaría Xeral de Modernización e Innovación Tecnolóxica.
d. Crear un programa de difusión que conterá, como mínimo, unha aplicación web informativa, xornadas e sesións de difusión pública sobre o alcance do proxecto.
e. Poderán ofrecer outros servizos de transmisión de datos distintos dos establecidos nas presentes bases, entre eles, aplicacións empaquetadas, sempre e cando os servizos obrigatorios sexan comercializados sen discriminar en prezo e calidade.
f) Así mesmo, deberá cumprir as seguintes obrigas en relación coa explotación da rede:
a. Dispoñer dunha xanela única de atención ao cliente de servizos de transporte por xunto, proporcionando aos clientes un teléfono de atención as 24 horas dos 365 días do ano.
b. Dispoñer dunha xanela única de atención ao cliente de servizos de acceso retallista, proporcionado aos clientes un teléfono de atención en horario laboral.
c. Operar a rede durante un período mínimo de 10 anos, contado desde a data en que o proxecto subvencionado fose integramente recibido de conformidade por Agader, sendo responsables da correcta explotación e mantemento de toda a infraestrutura e equipamento instalado. Conforme se vaia despregando e activando a rede e, como mínimo, ata a finalización do período de explotación, os clientes das áreas con cobertura poderán solicitar os servizos ofertados.
d. Ofrecer a posibilidade de atender o usuario, tanto de forma oral coma escrita, en idioma galego.
g) En definitiva, o proxecto comprometido que os beneficiarios despreguen, operen e exploten deberá cumprir coas exixencias mínimas de calidade recollidas nestas presentes bases e na normativa vixente, así como coas obrigas establecidas polos organismos internacionais que resulten de aplicación, podendo non obstante ofertar maiores requisitos de calidade e/ou capacidades, respectivamente. En calquera caso, o servizo deberá prestarse con estrita suxeición aos principios de transparencia e non discriminación e de forma que contribúa ao permanente desenvolvemento e investimento do mercado das telecomunicacións nos núcleos de poboación os que se dirixe a actuación destas bases.
Artigo 16º.-Subcontratación.
Cando na realización dun proxecto se subcontratar parte da súa execución, o custo da subcontratación non poderá exceder o 80 por 100 do custo total do proxecto.
A subcontratación das actividades subvencionadas axustarase ao disposto no artigo 27 da LSG. En particular, no caso de que a subcontratación supere o 20% do importe da subvención e o dito importe sexa superior a 60.000 , deberá formalizarse un contrato por escrito entre as partes e a súa formalización deberá ser autorizada previamente polo órgano concedente da axuda.
Artigo 17º.-Financiamento de proxectos: intensidade da subvención.
Enténdese por intensidade da subvención o importe bruto desta expresado en porcentaxe dos custos subvencionables do proxecto ou acción. Todas as cifras empregadas se entenderán antes de deducións fiscais ou doutro tipo.
A intensidade bruta máxima das subvencións será de ata o 40 por 100 do custo subvencionable do proxecto ou acción.
Artigo 18º.-Gastos subvencionables.
Considéranse gastos subvencionables aqueles que respondan de xeito indubidable á natureza da actividade subvencionada e se causasen entre a data de presentación da solicitude de axuda e o 30 de novembro de 2010.
En concreto, serán financiables os seguintes conceptos sempre e cando sexan relativos á rede de transporte e a súa interconexión con acceso:
-Infraestruturas e gastos de obra civil.
-Subministración e instalación de equipos dedicados ao proxecto.
-Subcontratacións exclusivamente derivadas do proxecto ou acción.
-Planificación, enxeñaría e dirección facultativa de obra (incluíndo os custos directos imputables por gastos de persoal propio asignado ao proxecto ata un máximo do 7% da cantidade subvencionada). Sen prexuízo do disposto no primeiro parágrafo deste artigo, o período de elixibilidade dos gastos causados en virtude destes conceptos iníciase o 20 de abril de 2010.
En ningún caso se considerarán gastos subvencionables:
-O IVE e outros impostos indirectos cando sexan susceptibles de recuperación, nin os impostos persoais sobre a renda.
-Material funxible.
-Equipamento de usuario.
Cando o importe do gasto subvencionable supere a contía de 30.000 euros no suposto de custo por execución de obra, ou de 12.000 euros no suposto de subministración de bens de equipo ou prestación de servizos, o beneficiario deberá solicitar como mínimo tres ofertas de diferentes provedores, con carácter previo á contratación do compromiso para a prestación do servizo ou a entrega do ben, salvo que polas especiais características dos gastos subvencionables non exista no mercado suficiente número de entidades que o subministren ou presten, ou salvo que o gasto se realizarase con anterioridade á solicitude da subvención.
A elección entre as ofertas presentadas, que haberán de achegar na xustificación ou, de ser o caso, na solicitude da subvención, realizarase conforme criterios de eficiencia e economía, debendo xustificarse expresamente nunha memoria a elección cando non recaia na proposta economicamente máis vantaxosa.
Capítulo III
Procedemento de concesión e xestión da subvención
Artigo 19º.-Solicitudes e prazo de presentación.
As solicitudes presentaranse no rexistro xeral de Agader, ou por calquera dos medios referidos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común (LRXPAC), en modelo normalizado que se inclúe no anexo II.-Formularios, que se achega á resolución pola que se aproban estas bases reguladoras como modelo A.- Solicitude, xunto coa documentación que a continuación se indica. Así mesmo, o citado modelo poderase descargar na páxina web de Agader:
http://agader.xunta.es
Xunto coa solicitude, presentarase a seguinte documentación, por duplicado (orixinal ou copia compulsada e outra copia máis en soporte electrónico).
19.1. Documentación administrativa:
a) DNI, se o beneficiario é persoa física; se é persoa xurídica, o CIF e DNI do representante que asine a oferta.
b) No caso de persoas xurídicas, escrituras de constitución e de modificación, se é o caso, inscritas no Rexistro Mercantil, cando este requisito fose exixible conforme a lexislación mercantil que lle sexa aplicable. En caso de non resultar exixible, escritura ou documento de constitución en que consten as normas polas que se regula a súa actividade, inscritos, de ser o caso, no correspondente rexistro oficial.
c) No suposto de que se presenten proposicións subscritas conxuntamente por varios solicitantes como Unión Temporal de Empresas (UTE), incorporarase o compromiso polos beneficiarios para constituír unha UTE no caso de que lle sexa concedida a subvención. En todo caso, os empresarios que desexen concorrer integrados nela deberán indicar na proposta os nomes e circunstancias dos que a constitúan, a participación de cada un deles e que asumen o compromiso de constituírse formalmente en unión temporal, caso de resultar beneficiarios. O escrito deberá estar asinado polos representantes das diversas empresas promotoras así como polo apoderado único que estarán obrigadas a nomear.
d) Acreditación da representación por calquera medio admisible en dereito.
e) Declaración responsable do concorrente en que faga constar que non está incurso en ningunha das circunstancias previstas no artigo 10 da LSG de acordo co modelo normalizado incluído no anexo II.-Formularios, que se achega á resolución pola que aproban estas bases reguladoras, como modelo B. Declaración doutras axudas e declaración responsable.
f) Declaración responsable en relación con outras axudas concedidas e/ou solicitadas a outras entidades públicas e/ou privadas para a mesma finalidade con indicación, de ser o caso, da convocatoria de axudas correspondente, da data de resolución de concesión e, de ser o caso, do pagamento da axuda, de acordo co modelo normalizado incluído no anexo II.-Formularios, que se achega á resolución pola que se aproban estas bases reguladoras, como modelo B. Declaración doutras axudas e declaración responsable.
g) Certificación emitida pola entidade bancaria en que conste o número de conta bancaria no que o solicitante quere percibir a axuda.
h) Certificado ou documento acreditativo da inscrición do solicitante no Rexistro de Operadores como explotador de redes e prestador de servizos de comunicacións electrónicas.
i) Acreditación da solvencia económica e financeira do proxecto: presentarase o plan financeiro que se vai aplicar para a execución do proxecto, con expresión da orixe dos recursos que o van financiar.
19.2. Proposta do proxecto.
Os solicitantes deberán presentar toda a documentación exixida en formato dixital e nativo (non exportado). Para os documentos de texto e follas de cálculo deberase utilizar un formato editable. As propostas de cobertura e topoloxía de rede deberán ser presentadas en formato tipo GIS, arquivos .shp e .dbf.
Incluirase a proposta técnica e económica estruturada segundo o seguinte índice:
1. Introdución: neste primeiro punto consignarase toda a información de carácter xeral que se estime conveniente de cara a un mellor entendemento dos termos da proposta.
2. Alcance da proposta:
2.1. Cobertura: presentarase en formato papel un resumo da cobertura proposta en función das tipoloxías especificadas no anexo 1 (Lista de núcleos obxectivo), e nas condicións establecidas nos artigos 3º e 7º. Achegarase, así mesmo, documento dixital en que se especifique a cobertura proposta por cada núcleo.
2.2. Servizos por xunto: achegarase detalle dos servizos por xunto ofertados sobre a rede de transporte, segundo se define no artigo 9º, así como unha declaración de compromiso respecto das obrigas previstas neste.
2.3. Servizos de acceso: achegarase detalle dos servizos de acceso ofertados sobre a rede de acceso, segundo se define no artigo 10º.
3. Características técnicas da solución proposta: segundo se detalla no artigo 8º e no anexo 2 (Descrición técnica mínima das redes obxecto desta axuda).
4. Plan de despregamento: achegarase plan de despregamento da rede, que recolla polo menos os conceptos especificados no artigo 12º.
5. Plan de negocio: achegarase Plan de negocio segundo se especifica no artigo 13º.
6. Plan de seguimento e control: segundo se especifica no artigo 25º e no anexo 5 (Plan xeral de comunicación).
7. Metodoloxía, medios técnicos e materiais: segundo se detalla no artigo 11º e no anexo 4 (Metodoloxía, medios técnicos e materiais).
8. Plan de comercialización: achegarase plan de comercialización segundo se especifica no anexo 6 (Comercialización, prestación do servizo e facturación).
9. Memoria económica dos investimentos e gastos previstos, analizando as partidas e con expresión do importe total do proxecto. Ademais, deberá presentarse un resumo da devandita memoria segundo o modelo normalizado incluído no anexo II.-Formularios, que se xunta á resolución pola que se aproban estas bases reguladoras como modelo C.-Resumo da memoria económica do proxecto.
Os proxectos que se presenten deberán ser viables desde o punto de vista técnico e financeiro.
Os solicitantes non estarán obrigados a presentar os documentos que xa figuren en poder de Agader de conformidade co disposto no artigo 35 f) da LRXPAC, sempre que indiquen os datos que permitan localizala e non transcorresen máis de cinco anos desde a finalización do procedemento que correspondan. Nos supostos de imposibilidade material de obter o documento, o órgano competente poderá requirir ao solicitante a súa presentación ou, no seu defecto, a acreditación por outros medios dos requisitos a que se refire o documento.
19.3. Consentimentos e autorizacións.
a) A presentación da solicitude comporta a autorización do solicitante para que Agader obteña de forma directa a acreditación do cumprimento das súas obrigas tributarias co Estado, coa Comunidade Autónoma e coa Seguridade Social, a través de certificados telemáticos, polo que queda liberado o solicitante de achegar as correspondentes certificacións. Non obstante, o solicitante poderá denegar expresamente o consentimento; neste caso, deberá entregar a certificación de estar ao día no cumprimento das súas obrigas tributarias e fronte á Seguridade Social e de non ter pendente de pagamento ningunha outra débeda coa administración pública da Comunidade Autónoma. Se por razóns técnicas ou doutra índole as devanditas certificacións non puidesen ser obtidas por Agader, poderán serlle requiridas ao solicitante.
b) A presentación da solicitude de axuda tamén comportará a autorización do solicitante para que Agader, de acordo co artigo 2 do Decreto 255/2008, do 23 de outubro e a orde da Consellería de Presidencia, Administracións Públicas e Xustiza do 7 de xullo de 2009 que o desenvolve, poida consultar os seus datos de identidade no Sistema de Verificación de Datos de Identidade do Ministerio de Presidencia.
c) Conforme o previsto no artigo 15 da LSG, Agader publicará no DOG as subvencións concedidas ao abeiro destas bases.
d) Así mesmo, de conformidade co artigo 13.4 º da Lei 4/2006, do 30 de xuño, de transparencia e boas prácticas na Administración pública galega, Agader publicará na súa páxina web as concesións das axudas reguladas nestas bases, polo que a presentación da solicitude leva implícita a autorización para o tratamento necesario dos datos de carácter persoal e da súa publicación.
Ademais, de acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a solicitude de axuda significa o consentimento para que os datos relevantes referidos ás axudas e subvencións recibidas, así como ás sancións impostas, de ser o caso, sexan incluídos e feitos públicos no citado rexistro, que depende da Consellería de Facenda.
Non obstante, os interesados poderán pedir que non se fagan públicos os seus datos cando poidan afectar a honra e a intimidade persoal e familiar das persoas físicas, segundo o establecido na Lei orgánica 1/1982, do 5 de maio.
Artigo 20º.-Instrución.
O órgano competente para a instrución do procedemento é a Subdirección de Coordinación e Planificación para o Desenvolvemento Rural de Agader, que realizará de oficio cantas actuacións considere necesarias para a determinación, coñecemento e comprobación dos datos en virtude dos cales debe formularse a proposta de resolución.
Para a instrución do procedemento, o órgano instrutor disporá da asistencia do persoal técnico da Secretaría Xeral de Modernización e Innovación Tecnolóxica da Xunta de Galicia (SXMIT), ao abeiro do convenio de colaboración subscrito o 12 de maio de 2010 sobre coordinación de actuacións relativas ao despregamento de infraestruturas de banda larga no territorio rural galego.
En fase de instrución levaranse a cabo, entre outras, as seguintes actuacións administrativas:
1. Emenda de documentación.
Se a solicitude e/ou a documentación que se deba xuntar a esta non reunise os requisitos exixidos na convocatoria e nestas bases, requirirase o interesado para que, no prazo de 10 días hábiles desde o seguinte ao da recepción do requirimento, emende a falta ou xunte os documentos preceptivos, con advertencia de que, se non o fixese, se considerará que desistiu da súa solicitude, de acordo co establecido no artigo 71 da LRXPAC.
2. Valoración de proxectos.
a) Os proxectos valoraranse en réxime de concorrencia competitiva conforme os criterios de avaliación que se establecen no punto seguinte deste artigo.
No procedemento de valoración, o órgano instrutor estará asistido por persoal técnico da Secretaría Xeral de Modernización e Innovación Tecnolóxica, que emitirá un informe de valoración das solicitudes presentadas de acordo cos criterios de avaliación que se detallan a continuación.
Ver referencia pdf "12500D010P048.PDF"
En caso de empate, para desempatar terase en conta a maior puntuación obtida na valoración do criterio referido a cobertura e en segundo lugar a do criterio referido a servizos de acceso.
O proxecto que obteña a maior puntuación determinará a adxudicación da subvención a favor do solicitante que o subscribira, polo importe solicitado, sempre respectando os límites orzamentarios expresados na convocatoria.
Os demais solicitantes integrarán a lista de espera, ordenada por orde decrecente segundo a puntuación obtida no baremo. No suposto de que o beneficiario seleccionado, segundo o disposto no parágrafo anterior, renuncie á subvención concedida ou decaia no dereito á súa percepción, activarase a lista de espera.
A continuación expóñense os aspectos que, en relación con cada criterio de valoración, determinarán a puntuación asignada a cada un deles:
a) Alcance da proposta:
a. Cobertura: avaliaranse os despregamentos de rede propostos sobre a base do tipo e número de núcleos opcionais cubertos, outorgando un valor decrecente aos diferentes tipos de núcleos tal e como se ordenan a continuación: opcionais 1, opcionais 2 e opcionais 3. Así mesmo valorarase, respecto do servizo mínimo de comercialización obrigatoria e os servizos avanzados, o grao de cobertura destes por enriba dos mínimos establecidos en cada caso.
b. Servizos por xunto: avaliarase o paquete de servizos ofrecidos facendo especial fincapé en premiar a maior diversidade de servizos, a súa tarificación orientada a custos, a reserva de capacidade e as calidades de servizo asociadas.
c. Servizos de acceso: valoraranse, respecto do servizo mínimo de comercialización obrigatoria e do resto de servizos considerados como de banda larga, as tarifas e os caudais asociados a estas así como outros aspectos como poden ser os niveis de servizo comprometidos. Tamén será valorado o plan de evolución do paquete de servizos, principalmente no que respecta a actualizacións de tarifas e caudais.
b) Características técnicas da solución proposta: avaliaranse as características da rede proposta polo solicitante tanto de acceso coma de transporte. Respecto da rede de transporte farase especial fincapé na súa topoloxía e estrutura, interoperabilidade, servizos soportados, escalabilidade da solución proposta, solución tecnolóxica proposta así como o seu valor engadido presente e futuro, capacidade efectiva e dispoñibilidade dos enlaces, titularidade de infraestruturas, situación e características dos puntos de interconexión, número e situación dos puntos de presenza da rede de transporte e metodoloxía de xestión de tráfico. No que respecta ás redes de acceso, valorarase especialmente a cobertura e dimensionamento de cada punto de presenza así como o valor presente e futuro da solución tecnolóxica proposta.
c) Plan de despregamento: será tida en conta positivamente a maior celeridade no despregamento das redes de telecomunicacións propostas medido, principalmente, sobre a base da evolución temporal de habitantes cubertos ao longo do período de despregamento e de puntos de presenza operativos da rede de transporte despregados. Igualmente tamén se valorará o grao de detalle, claridade e completitude da documentación asociada ao plan de despregamento respecto dos aspectos detallados na presente convocatoria.
d) Plan de seguimento e control: respecto do plan xeral de comunicación asociado ao seguimento e control das actuacións asociadas ás presentes bases, os solicitantes deberán facer especial fincapé en facilitar en todo o posible o proceso de seguimento, incluíndo a información pertinente detallada respecto dos aspectos económicos do proxecto (gastos capitais, gastos operativos e ingresos), daqueles vinculados ao despregamento da rede (puntos de interconexión, puntos de presenza nos núcleos, redes de acceso e desviación respecto do plan de despregamento inicial, así como medidas correctoras ao respecto), aspectos operativos (estatísticas xustificadas asociadas a operación e mantemento e á calidade dos servizos prestados) e información asociada á comercialización dos servizos como a penetración dos servizos por xunto e retallistas, os seus niveis de servizo e os gastos en actividades comerciais. Igualmente será un aspecto positivo tido en conta o grao de acceso que se facilite a
ferramentas internas de xestión.
e) Metodoloxía, medios técnicos e materiais: valorarase a axeitada disposición de recursos asociados a operación e mantemento, con especial fincapé na plataforma de xestión e monitorización de rede así como os procedementos de operación e mantemento. Igualmente serán tidos en conta os compromisos adquiridos respecto dos niveis de calidade de servizo e os procedementos de atención ao cliente considerados. En todos os conceptos mencionados, o grao de detalle, claridade e completitude serán factores oportunamente valorados.
f) Plan de comercialización: respecto do plan de comercialización valorarase especialmente o proxecto comercial disposto por parte do solicitante (no cal se deberá describir o paquete de servizos por xunto e retallistas comercializado incluíndo tarifas, ofertas e características destes) así como as características dos servizos de atención ao cliente. Tamén se valorará o compromiso de realizar as tarefas de comercialización e divulgación en lingua galega e dispoñer dunha importante rede de puntos de venda físicos para facilitar a adquisición dos produtos.
g) Intensidade da subvención: primaranse aqueles proxectos en que o solicitante se comprometa a un maior esforzo investidor propio. Por iso outorgaráselle unha maior puntuación a aqueles proxectos en que a ratio entre as axudas públicas solicitadas e o investimento total comprometido sexa menor.
3. Proposta de resolución.
Efectuada a valoración dos proxectos, nos termos previstos anteriormente, o órgano instrutor formulará a proposta de resolución que, de forma motivada, expresará o solicitante para o que propón a concesión da subvención, identificación do proxecto, importe e porcentaxe da subvención proposta, así como o resultado de avaliación dos proxectos ao abeiro dos criterios establecidos no presente artigo.
Así mesmo, expresará a relación de solicitantes que integrarán a lista de espera, que estará conformada unicamente por aqueles solicitantes cuxos proxectos, a criterio do órgano instrutor e coa asistencia do persoal técnico da Secretaría Xeral de Modernización e Innovación Tecnolóxica, reúnan os requisitos de calidade e viabilidade técnica necesaria para dar cumprimento aos obxectivos previstos nestas bases.
Tamén expresará a relación de proxectos que quedarán excluídos da lista de espera, con indicación dos motivos que determinan esta circunstancia, ben por falta de documentación, por non reunir os requisitos ou por non alcanzar o proxecto os criterios de calidade e viabilidade técnica que, de forma motivada, determine o órgano instrutor na proposta de resolución.
Artigo 21º.-Resolución.
O director xeral de Agader, á vista da proposta, resolverá de forma motivada o procedemento de concesión das subvencións convocadas, nos termos previstos no artigo 23 da LSG.
O director xeral, á vista da proposta formulada polo órgano instrutor, poderá, de forma motivada, declarar deserta a convocatoria, no suposto de que os proxectos que se presenten non teñan a calidade e viabilidade técnica necesaria para dar cumprimento aos obxectivos previstos nestas bases reguladoras.
O prazo máximo para resolver e notificar a resolución aos interesados será de 6 meses, contados a partir do día seguinte ao de finalización do prazo para a presentación de solicitudes. Transcorrido o prazo máximo sen ditarse resolución expresa, os interesados poderán entender desestimadas as súas solicitudes por silencio administrativo.
A resolución do procedemento notificarase aos interesados nos termos previstos no artigo 58 da LRXPAC. Ademais, nos termos previstos na Lei 4/2006, do 30 de xuño, de boas prácticas na Administración pública galega, darase publicidade na páxina web de Agader da concesión das subvencións tramitadas ao abeiro destas bases, así como no DOG, segundo o disposto no artigo 15 da LSG.
Notificada a resolución, o interesado proposto como beneficiario dispoñerá dun prazo de 10 días, contado dende a notificación da concesión da subvención, para comunicar a Agader a súa aceptación. Transcorrido este prazo sen que se producise manifestación expresa entenderase tacitamente aceptada.
Artigo 22º.-Modificación da resolución de concesión.
Toda alteración das circunstancias tidas en conta para a concesión da subvención poderá dar lugar á modificación da subvención concedida. En particular, as variacións no orzamento aceptado e a obtención concorrente doutras subvencións, axudas ou recursos outorgados por outras administracións públicas ou entes públicos ou privados, nacionais ou internacionais, poderán dar lugar á modificación da subvención concedida. Tamén darán lugar á modificación da subvención a alteración das condicións establecidas na resolución de adxudicación da subvención e o incumprimento das circunstancias tidas en conta para a baremación do proxecto.
Para a modificación da resolución de concesión non poderán ser tidos en conta requisitos ou circunstancias que, debendo concorrer no momento en que se ditou a resolución, tiveron lugar con posterioridade.
O beneficiario terá a obriga de comunicar a Agader calquera alteración das circunstancias tidas en conta para a concesión da subvención.
A modificación poderase autorizar sempre que:
-Non desvirtúe a finalidade da axuda e non supoña incremento do orzamento.
-Non exista prexuízo a terceiros.
-Os novos elementos e circunstancias que motivan a modificación, de concorrer na concesión inicial, non supuxesen a denegación da axuda.
Artigo 23º.-Xustificación da realización do proxecto.
O beneficiario xustificará a subvención documentalmente nos termos que a continuación se expresan.
Agader poderá elaborar instrucións e modelos relativos á xustificación das actuacións, que serán facilitados aos beneficiarios.
I. Solicitude de libramento da subvención, mediante o modelo de solicitude de pagamento que facilitará Agader.
En aplicación do establecido no artigo 31 do Regulamento (CE) 1975/2006 da Comisión, do 7 de decembro de 2006, a solicitude de pagamento presentada polo beneficiario será examinada para determinar o importe subvencionable á vista do seguinte:
a) O importe que pode concederse ao beneficiario en función exclusivamente da solicitude de pagamento.
b) O importe que pode concederse ao beneficiario tras o estudo da subvencionabilidade dos gastos incluídos na solicitude de pagamento.
Se o importe establecido na letra a) supera o importe establecido en virtude da letra b) en máis dun 3%, aplicarase unha redución ao importe establecido en virtude da letra b). O importe da redución será igual á diferenza entre os dous importes citados.
II. Conta xustificativa, entendéndose como tal o documento asinado polo representante legal do beneficiario, en que asume a realización do proxecto subvencionado, cunha relación de facturas, gastos e pagamentos contabilizados con cargo ao proxecto subvencionado, así como o seu sometemento á normativa aplicable en materia de subvencións públicas e demais condicións impostas na resolución de concesión. Poñerase á disposición do beneficiario o modelo deste documento para a súa formalización.
III. Memoria en que se describa a realización dos investimentos.
IV. Xustificante dos investimentos:
-Facturas orixinais, ou documentos contables de valor probatorio equivalente, en relación cos gastos subvencionables, emitidas no período de elixibilidade dos gastos especificado no artigo 18º.
As facturas, presentadas en orixinal, marcaranse cun selo indicando a subvención para cuxa xustificación se presentaron e se o importe se imputa total ou parcialmente á subvención, indicando neste último caso a porcentaxe que resulta afectada pola subvención. Posteriormente, devolveranse ao promotor.
-No suposto de traballos realizados pola propia empresa, presentarase unha memoria valorada, facendo referencia aos recursos humanos (con referencia ás horas dedicadas ao proxecto e custos horarios) destinados á execución do proxecto. Esta memoria valorada estará visada por un auditor de contas inscrito como exercente no Rexistro Oficial de Auditores de Contas, de acordo co establecido no artigo 50 do regulamento da Lei 9/2007, de subvencións de Galicia.
V. Xustificantes de pagamento dos gastos:
-Xustificante bancario do pagamento das facturas polo beneficiario (transferencia bancaria, xustificante bancario de ingreso de efectivo por xanela, certificación bancaria) en que conste o número de factura obxecto de pagamento, a identificación da persoa que realiza o pagamento, que debe coincidir co beneficiario da axuda e a identificación do destinatario do pagamento, que debe coincidir coa persoa, empresa ou entidade que emitiu a factura.
Non se admitirán como xustificantes os obtidos a través da internet se non están validados pola entidade bancaria ou non dispoñen de códigos para a súa verificación por terceiros na sede electrónica da devandita entidade bancaria.
-Efectos mercantís que permitan o pagamento aprazado. Neste caso, achegarase copia do efecto mercantil acompañada da documentación bancaria (extracto de conta do beneficiario, documento bancario acreditativo do pagamento do efecto...) en que conste claramente que o efecto foi efectivamente cargado na conta do beneficiario dentro do prazo de xustificación.
A documentación xustificativa dos investimentos, así como a correspondente ao seu pagamento, presentarase ordenada, na medida do posible, segundo o lugar ao cal se imputa.
Non se admitirán pagamentos en metálico.
No caso dunha factura cuxo pagamento se xustifique mediante varios documentos de pagamento, cada un destes deberá facer referencia á factura á cal se imputa o pagamento.
No caso de facturas pagadas conxuntamente con outras non referidas ao proxecto, a xustificación do pagamento realizarase mediante a achega do correspondente extracto bancario, acompañado dun dos seguintes documentos: relación emitida polo banco dos pagamentos realizados, orde de pagamentos da empresa selada polo banco ou recibín do provedor.
Para os efectos da súa xustificación, as facturas que se paguen de modo fraccionado deberán incluírse no expediente nunha única solicitude de pagamento.
No caso de xustificación de gastos de persoal propio da empresa beneficiaria, achegarase a documentación xustificativa do seu pagamento (nóminas, TC1 e TC2 da Seguridade Social, certificado de retencións do IRPF, etc).
Os gastos xustificados deberán ter correspondencia clara coas partidas do orzamento aceptadas por Agader e responder de xeito indubidable á natureza da actividade subvencionada. Sen necesidade de instar procedemento de modificación da subvención, Agader poderá aceptar variacións nas partidas de gasto aprobadas, coa condición de que as variacións non superen no seu conxunto o 20% do orzamento, que non aumente o importe total de gasto aprobado e que non se desvirtúen as características do proxecto e condicións que se tiveron en conta para a resolución de concesión.
VI. Declaración doutras axudas obtidas e/ou solicitadas para o mesmo proxecto en calquera outra administración, organismo, ente público ou privado.
VII. No suposto de ter denegado expresamente a autorización ao órgano xestor para que este solicite de oficio os certificados de estar ao día no cumprimento das súas obrigas tributarias estatais e autonómicas e da Seguridade Social e que non ten pendente de pagamento ningunha outra débeda, por ningún concepto, coa Administración pública da comunidade autónoma, deberá achegar estas certificacións.
VIII. Xustificación do cumprimento das obrigas de publicidade das actuacións subvencionadas nos termos previstos no artigo 15º.
Recibida a documentación xustificativa da subvención, e con carácter previo ao pagamento, a Secretaría Xeral de Modernización e Innovación Tecnolóxica realizará as actuacións de comprobación oportunas para verificar o cumprimento da actividade subvencionada e das condicións establecidas para a súa concesión. O resultado destas comprobacións plasmarase nun informe técnico que se incorporará ao expediente.
Os prazos máximos establecidos para executar os investimentos e para xustificar os gastos correspondentes a estas son os que figuran na convocatoria.
Transcorrido o prazo para a xustificación dos investimentos sen terse presentado esta, requirirase o interesado para que a presente no prazo improrrogable de dez días. A falta de presentación da xustificación no prazo establecido neste parágrafo comporta a perda do dereito ao cobramento total ou parcial da subvención, a exixencia de reintegro e demais responsabilidades que deriven da LSG.
Artigo 24º.-Pagamento da axuda.
Recibida a documentación xustificativa da subvención e o informe de comprobación emitido polos técnicos da Secretaría Xeral de Modernización e Innovación Tecnolóxica respecto dos investimentos executados e do cumprimento da finalidade da subvención, Agader tramitará o pagamento.
O pagamento da subvención farase efectivo mediante transferencia bancaria á conta indicada polo beneficiario.
Poderán realizarse pagamentos á conta, de acordo cos artigos 31.6º da LSG e 62 e 63 do Decreto 11/2009. En todo caso, a tramitación dos pagamentos á conta está vinculada co cumprimento das etapas previstas no plan de despregamento, en consonancia co regulado no artigo 4º. Desta forma, poderán tramitarse dous pagamentos parciais e un pagamento final.
Artigo 25º.-Actuacións de comprobación e control.
1. Agader constitúese como órgano de seguimento e control técnico das actuacións que teñan que realizar os beneficiarios das axudas concedidas ao abeiro destas bases. No desenvolvemento destas tarefas de seguimento e control técnico estará asistida pola Secretaría Xeral de Modernización e Innovación Tecnolóxica.
2. Así mesmo, o beneficiario está sometido ao control financeiro da Intervención Xeral de la Comunidade Autónoma de Galicia e ao control fiscalizador do Consello de Contas de Galicia, así como ao control financeiro dos órganos de control estatais e comunitarios.
3. O beneficiario comprométese a definir un plan xeral de comunicación e a nomear un director de proxecto, que será o interlocutor coa Secretaría Xeral de Modernización e Innovación Tecnolóxica, para calquera aspecto (administrativo, técnico, de servizos e outros) relacionado coa execución do proxecto.
O plan xeral de comunicación comprenderá a realización de informes de seguimento periódicos en que se incluirá a información e estatísticas solicitadas, tal como se detalla no anexo 5 (Plan xeral de comunicación).
O director de proxecto deberá realizar un seguimento da execución deste así como atender debidamente calquera requirimento de información.
4. Celebraranse reunións de seguimento cunha periodicidade mínima mensual, nas cales deberá participar, en representación do beneficiario, o persoal necesario para poder tratar calquera aspecto do seguimento (económico, de despregamento, operativo e comercial).
5. Os beneficiarios recoñecen o dereito de Agader de examinar por medio de auditores, externos ou propios da entidade, o fiel cumprimento dos servizos prestados por parte dos beneficiarios. Para os efectos do seguimento e control das actividades financiadas, os beneficiarios deberán dispoñer dos libros contables, rexistros dilixenciados e demais documentos nos termos exixidos pola lexislación aplicable ao beneficiario, así como as facturas e demais xustificantes de gasto de valor probatorio equivalente e os correspondentes xustificantes de pagamento. Este conxunto de documentos constitúe o soporte xustificativo da subvención concedida e garante o seu axeitado reflexo na contabilidade do beneficiario.
6. Durante todas as fases do proxecto, os beneficiarios comprométense en todo momento a facilitar a Agader a información e documentación que este solicite para dispoñer dun pleno coñecemento das circunstancias en que se desenvolven os traballos, así como dos eventuais problemas que se poidan formular e das tecnoloxías, métodos e ferramentas utilizados para resolvelos.
7. Será, así mesmo, obriga dos beneficiarios crear unha aplicación web con acceso restrinxido, na que deberá constar a información actualizada de todos os indicadores do proxecto (parámetros económicos, de despregamento, de operación e de comercialización) necesarios para o correcto seguimento en tempo real de avance do proxecto.
8. Nos termos establecidos no artigo 75.1º do Regulamento (CE) 1698/2005, o beneficiario da axuda deberá levar un sistema de contabilidade independente separado ou ben un código contable axeitado para todas as transaccións relativas á operación subvencionada.
Artigo 26º.-Reintegro.
Procederá o reintegro das cantidades percibidas e a exixencia dos xuros de demora calculados entre o tempo que medie entre a notificación da resolución do procedemento de reintegro ao interesado e o seu reembolso efectivo polo obrigado (segundo a Instrución do organismo pagador PO/5/2008, relativa a determinados aspectos sobre a recuperación de pagamentos indebidos con cargo a fondos Feader) nos supostos previstos no artigo 33 da LSG. O procedemento de reintegro tramitarase nos termos previstos nos artigos 74 e seguintes do Decreto 11/2009.
Artigo 27º.-Sancións e penalizacións.
1. Será de aplicación o previsto no título IV da LSG, se concorresen os supostos de infraccións administrativas en materia de subvencións e axudas públicas.
2. Con carácter específico, aplicaranse penalizacións pola demora dos adxudicatarios ao acometer as actuacións obxecto de subvención nestas bases.
3. O órgano concedente aplicará, salvo xustificación aceptada por este, as seguintes penalizacións:
a) Durante a fase de despregamento:
-Penalizarase con ata un 20% cantidade subsidiada por incumprimento do prazo máximo para a posta en servizo.
-Con ata un 10% o atraso nunha etapa do plan de despregamento, segundo o previsto no artigo 4º. Para estes efectos, logo de xustificación motivada do beneficiario, non se terán en consideración os atrasos ocasionados como consecuencia da actuación das administracións públicas competentes para o outorgamento de licenzas e/ou permisos directamente ligados á actuación.
b) Finalizada a fase de despregamento, penalizarase con ata un 20% da cantidade subvencionada o incumprimento dos niveis mínimos de servizo acordados, da seguinte forma:
-Ata un 10% por incumprimento de caudal garantido, dispoñibilidade e tempo de resolución de fallos segundo o estipulado nos artigos 9º e 10º.
-Ata un 5% por incumprimento de prazos máximos para a alta de servizo segundo o estipulado nos artigos 9º e 10º.
-Ata un 5% por incumprimento dos niveis mínimos de calidade segundo o estipulado na Orde ITC/912/2006, do 29 de marzo.
c) Así mesmo, poderán aplicarse penalizacións de ata o 1% da axuda total concedida nos supostos de atraso ou deficiencias de forma na entrega de calquera tipo de informe de seguimento requirido aos beneficiarios de conformidade co artigo 25 destas bases.
4. Sen prexuízo da obriga de satisfacer a penalización nos termos previstos, os beneficiarios deberán cumprir as obrigas cuxo incumprimento ou atraso se penaliza.
As devanditas penalizacións detraeranse do importe pendente de pagamento ao adxudicatario.
No caso de que non existan cantidades pendentes de pagamento, as penalizacións faranse efectivas mediante o reintegro da axuda segundo o disposto no artigo 26 destas bases.
Artigo 28º.-Incompatibilidades.
As axudas concedidas ao abeiro destas bases serán incompatibles con calquera outra axuda que, para o mesmo gasto e investimento, leve cofinanciamento comunitario, independentemente do fondo de procedencia e da súa tipoloxía (subvención directa, bonificación de xuros...).
Coa excepción anterior, a subvención concedida ao abeiro destas bases será compatible con calquera outra para o mesmo fin, sempre que a suma total das axudas concedidas non supere o 40% do investimento subvencionable.
Artigo 29º.-Normativa aplicable.
As subvencións tramitadas e concedidas ao abeiro destas bases reguladoras, así como os proxectos que ao abeiro destas se executen, están suxeitos, entre outras, ás seguintes normas xurídicas:
-Directrices comunitarias para a aplicación das normas sobre axudas estatais ao despregamento rápido de redes de banda larga, do 17 de setembro de 2009.
-Plan director de banda larga de Galicia (2010-2013), aprobado polo Consello da Xunta de Galicia o 18 de febreiro de 2010.
-Directiva 2002/21/CE do Parlamento Europeo e do Consello, do 7 de marzo de 2002, relativa a un marco regulador común das redes e dos servizos de comunicacións electrónicos.
-Regulamento (CE) 1698/2005, do Consello, do 20 de setembro de 2005, relativo á axuda ao desenvolvemento rural a través do Fondo Europeo Agrícola de Desenvolvemento Rural (Feader), modificado polo Regulamento (CE) 74/2009, do 19 de xaneiro e 473/2009, do 25 de maio, do Consello.
-Regulamento (CE) 1974/2006, da Comisión, do 15 de decembro de 2006, polo que se establecen disposicións de aplicación do Regulamento (CE) 1698/2005, modificado polos regulamentos (CE) 1175/2008, do 27 de novembro, 363/2009, do 4 de maio e 482/2009, do 8 de xuño, da Comisión.
-Regulamento (CE) 1975/2006, da Comisión, do 7 de decembro de 2006, polo que se establecen disposicións de aplicación do Regulamento (CE) 1698/2005 no que respecta á aplicación dos procedementos de control e condicionalidade en relación coas medidas de axuda ao desenvolvemento rural, modificado polo Regulamento (CE) 484/2009, do 9 de xuño.
-Programa de Desenvolvemento Rural de Galicia, aprobado por Decisión da Comisión C (2008) 703, do 15 febreiro, e modificado por Decisión C (2010) 1227, do 5 de marzo.
-Lei 9/2007, do 13 de xuño, de subvencións de Galicia.
-Decreto 11/2009, do 8 de xaneiro, polo que se aproba o regulamento da LSG.
-Lei 38/2003, do 17 de novembro, xeral de subvencións.
-Real decreto 887/2006, do 21 de xullo, polo que se aproba o regulamento da Lei 38/2003,do 17 de novembro, xeral de subvencións.
-Lei 30/1992, do 26 de novembro, de réxime xurídico das administracións públicas e do procedemento administrativo común.
-Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
-Lei 32/2003, do 3 de novembro, xeral de telecomunicacións, e os seus correspondentes regulamentos.
-Real decreto 1066/2001, do 28 de setembro, polo que se aproba o Regulamento que establece as condicións de protección do dominio público radioeléctrico, restricións ás emisións radioeléctricas e medidas de protección sanitaria fronte ás emisións radioeléctricas.
-Real decreto 424/2005, do 15 de abril, polo que se aproba o Regulamento sobre as condicións para a prestación dos servizos de comunicacións electrónicas, o servizo universal e a protección dos usuarios.
-Real decreto 1580/2006, do 22 de decembro, de transposición da Directiva 20004/108/CE sobre compatibilidade electromagnética.
-Orde ITC/912/2006, do 29 de marzo, pola que se regulan as condicións relativas á calidade do servizo na prestación dos servizos de comunicacións electrónicas.
-Orde ITC/332/2010, do 12 do febreiro, pola que se aproba o Cadro Nacional de Atribución de Frecuencias (CNAF).
-Real decreto 899/2009, do 22 de maio, polo que se aproba a carta de dereitos do usuario dos servizos de comunicacións electrónicas.
-Orde ministerial CTE/23/2002, do 11 de xaneiro, sobre emisións radioeléctricas.
Artigo 30º.-Réxime de recursos.
As resolucións dos procedementos instruídos ao abeiro destas bases esgotan a vía administrativa, e contra elas cabe interpoñer os seguintes recursos:
-Potestativamente, recurso de reposición ante o Consello de Dirección de Agader, no prazo dun mes contado desde o día seguinte ao da recepción da notificación, se a resolución fose expresa. Se non o fose, o prazo será de tres meses contado desde o día seguinte a aquel en que se produzan os efectos do silencio administrativo.
-Directamente, recurso contencioso-administrativo ante o órgano xurisdicional competente, no prazo de dous meses contados desde o día seguinte á data de notificación, se a resolución fose expresa. Se non o fose, o prazo será de seis meses, a contar desde o día seguinte aquel en que se entenda desestimado por silencio administrativo.
ANEXO 1
Listaxe de núcleos obxectivo
Neste anexo lístanse os núcleos e polígonos industriais de cobertura obrigatoria e opcional.
Lenda empregada na lista:
A1-OB: núcleo ou polígono de inclusión obrigatoria nos plans de despregamento.
A1-OP1: núcleo de inclusión opcional nos plans de despregamento de prioridade 1 (alta).
A1-OP2: núcleo de inclusión opcional nos plans de despregamento de prioridade 2 (media).
A1-OP3: núcleo de inclusión opcional nos plans de despregamento de prioridade 3 (baixa).
Ver referencia pdf "12500D010P048.PDF"
ANEXO 2
Descrición técnica mínima das redes obxecto desta axuda
Na documentación achegada, ademais dunha descrición xeral da rede tamén se require unha exposición detallada das características máis relevantes das redes de transporte e acceso vinculadas ao ámbito territorial desta convocatoria. Os puntos mínimos a tratar na exposición das propostas dos solicitantes respecto da rede que se vai despregar son:
1. Descrición xeral da rede.
Deberase expoñer o deseño xeral da rede proposta premiando que este estea orientado á consecución duns parámetros adecuados de calidade de servizo, escalabilidade e interoperabilidade debidamente plasmados e xustificados. A exposición do deseño xeral da rede incluirá a topoloxía xeral, as tecnoloxías empregadas nas redes de transporte e acceso así como os puntos de interconexión previstos. Respecto á conectividade mínima que se vai prestar aos usuarios finais requírese, polo menos, conectividade á internet e os servizos asociados (correo electrónico, navegación web, mensaxaría instantánea, servizos telemáticos da Administración, descarga de ficheiros...), así como servizos de voz. Seguindo os criterios de neutralidade de rede non se poderá vetar o acceso a contidos e/ou servizos legais e deberase informar de toda política de xestión de tráfico que poida desembocar no trato diferenciado do tráfico asociado a estes.
2. Descrición da rede de transporte ou troncal.
Respecto da rede de transporte, considérase que a descrición desta debe incluír, polo menos, os seguintes puntos debidamente separados e desenvolvidos:
a) Topoloxía e estrutura.
b) Tecnoloxía empregada incluíndo soporte físico e método de transmisión empregado en cada tramo.
c) Incluír un compromiso, xustificado con argumentos técnicos (detallando interfaces de interconexión, mecanismos de garantía de calidade de servizo nos medios compartidos, garantías de seguridade e privacidade...), de non condicionar tecnoloxicamente as redes de acceso que se van despregar máis alá de entregar tráfico IP.
d) Capacidade efectiva e dispoñibilidade de todos e cada un dos seus tramos establecendo un mínimo de 2,5 Gbps.
e) Relación xeral das posibilidades de escalada de capacidade que ofrece a rede cunha estimación do custo asociado.
f) Relación de todos e cada un dos puntos de interconexión previstos incluíndo, polo menos, a seguinte información respecto a cada un deles:
-Situación xeográfica do punto de interconexión (provincia, concello e núcleo ou coordenadas xeográficas UTM29 European Datum 1950 asociadas cando corresponda).
-Características da localización en que se sitúa o dito punto de interconexión (eléctricas, de espazo, de seguridade, de accesibilidade...).
-Capacidade dispoñible para a prestación de servizos de transporte a outros operadores.
g) Relación dos puntos de presenza previstos cos núcleos aos cales está vinculado cada un. Tamén se deberá incluír a súa localización xeográfica seguindo o mesmo formato especificado anteriormente para os puntos de interconexión.
h) Titularidade das infraestruturas de rede empregadas e acordos comerciais asociados, no caso de non ser de titularidade propia. Deberá garantirse que durante o período mínimo de explotación fixado no artigo 15º destas bases todas as infraestruturas empregadas sexan accesibles ao solicitante.
i) Aspectos da rede que poidan influír na diferenciación do tráfico asociado a diferentes servizos e/ou provedores destes. A este respecto considérase que a información mínima que se debe facilitar deberá incluír os criterios empregados para a priorización do tráfico segundo o servizo asociado, así como as calidades e estratexias de xestión de tráfico asociadas a cada un dos grupos resultado da dita clasificación.
j) Outros aspectos relativos á rede de transporte proposta que se consideren relevantes e non estean incluídos nos puntos anteriormente citados.
3. Descrición das redes de acceso.
Respecto das redes de acceso asociadas aos núcleos obxectivo incluídos no plan de despregamento do solicitante, considérase necesario facilitar a seguinte información mínima en puntos claramente separados e particularizados pola localización ou núcleo onde corresponda:
a) Tecnoloxía empregada na rede de acceso así como fabricantes, modelos e resumo das principais características do equipamento de rede e de usuario.
b) Dimensionamento de cada un dos puntos de presenza da rede de transporte.
c) Cobertura asociada a cada punto de presenza da rede de transporte en formato tabulado (BBDD, Excel...) de modo que figure, para cada un, os núcleos que cobre total ou parcialmente coa porcentaxe correspondente de inmobles cubertos do total do núcleo.
d) Outros aspectos que se consideren relevantes para a valoración da rede de acceso proposta.
Ver referencia pdf "12500D010P048.PDF"
ANEXO 4
Metodoloxía, medios técnicos e materiais
1. Operación e mantemento.
Indicaranse os recursos humanos e técnicos postos á disposición da función de operación e mantemento tanto para a xestión e monitorización da rede, como para as actuacións de carácter preventivo e correctivo, incluíndo detalle de:
a) Plataforma de xestión e monitorización.
Especificaranse os parámetros técnicos da plataforma de xestión, como mínimo incluíndo os seguintes conceptos:
-Monitorización e xestión remota de equipamento da rede de acceso: funcionalidades.
-Monitorización e xestión remota de equipamento de usuario: funcionalidades.
-Monitorización e xestión remota de equipamento da rede de transporte: funcionalidades.
-Posibilidades de inventario de equipamentos, versións de software, backup de configuracións, usuarios de servizo activados e as súas características.
-Posibilidades de estatísticas de uso de rede, por usuario ou estación base e capacidade de almacenamento de históricos de estatísticas.
-Posibilidade de definición de perfís de usuario.
-Características do rexistro e almacenamento de alarmas, histórico de alarmas.
b) Procedementos de operación e mantemento: así mesmo describiranse os procedementos existentes para a operación e o mantemento da rede como:
-Procedementos de mantemento preventivo e correctivo.
-Procedementos de actualización de versións e software.
-Procedementos de instalación e activación de localización.
-Procedementos de instalación e activación de usuario.
-Procedementos de seguridade de cara a garantir a protección de datos dos usuarios.
-Plans de continxencia e medidas e protocolos de seguridade orientados ao mantemento do servizo (plan de seguridade).
2. Calidade do servizo (SLA).
Cada licitador presentará uns compromisos de calidade do servizo (SLA) en que se incluirán polo menos os seguintes conceptos:
-Tempo máximo de instalación de equipamento de usuario e provisión do servizo.
-Tempo máximo de resolución de incidencias (tempo transcorrido entre que o operador ten coñecemento da avaría e esta é resolta). Distinguiranse as incidencias en función da súa gravidade, relativa ao corte ou degradación do servizo e número de usuarios afectados.
-Indispoñibilidade máxima do servizo: medirase como a porcentaxe de horas sen servizo para o peor caso e deberá reportarse tanto en períodos mensuais como anuais.
3. Atención a usuarios.
Dentro da funcionalidade exixida de prestación do servizo a usuarios finais, os adxudicatarios serán os responsables da atención ao usuario. Enténdese esta atención como un servizo integral posvenda, que inclúe un teléfono de atención permanente para recepción de avarías, consultas ou axudas remotas para a configuración do terminal de usuario.
Indicarase que procedementos de atención ao usuario se consideran, con todos os pasos e elementos involucrados. Indicaranse os medios humanos e técnicos postos á disposición destes servizos.
ANEXO 5
Plan xeral de comunicación
1. Seguimento e control económico.
Para a realización das actividades de seguimento e control económico das actuacións, os beneficiarios comprométense a facilitar cunha frecuencia mínima trimestral e a través das canles de comunicación establecidas previamente, os seguintes parámetros económicos:
a) Gasto de capital.
Os beneficiarios proverán a información necesaria para coñecer e xustificar os investimentos realizados no referente a gastos de capital (Capex), incluíndo, polo menos:
-Gastos en enxeñaría.
-Gastos en equipamento de telecomunicacións.
-Gastos en obra civil para o despregamento de infraestruturas de telecomunicacións.
-Gastos na realización de novas instalacións para o aloxamento de sistemas de telecomunicacións.
-Gastos na adquisición de licenzas para o despregamento e uso de sistemas de telecomunicacións.
Esta información deberá ser proporcionada cunha frecuencia trimestral e unha segmentación que permita diferenciar os gastos realizados con fondos provenientes do sector público dos gastos realizados con fondos provenientes do sector privado, así como o núcleo, concello e provincia nos cales son empregados.
b) Gasto operativo.
Os beneficiarios proverán a información necesaria para coñecer e xustificar os investimentos realizados no referente a gastos de operación (Opex), incluíndo, polo menos:
-Gastos de persoal.
-Gastos de aprovisionamento.
-Gastos de mantemento e solución de incidencias.
-Gastos indirectos (administrativos, enerxía, etc.).
c) Ingresos.
Os beneficiarios das axudas proporcionarán información e xustificación dos ingresos derivados pola nova rede para garantir, segundo o disposto no artigo 26º destas bases, que non se compensa en exceso aos beneficiarios por unha demanda de banda larga superior aos niveis previstos.
A devandita información deberá ser proporcionada cunha frecuencia trimestral a través das canles establecidas.
2. Seguimento do despregamento.
O solicitante deberá presentar unha proposta de informes de seguimento que lle permitan a Agader, a través da S.X. de Modernización e Innovación Tecnolóxica, levar un correcto control do despregamento da rede obxecto das axudas.
Estes informes deberán presentarse como mínimo cunha periodicidade mensual e cun grao de detalle que permita avaliar o avance segundo os conceptos reflectidos no plan de despregamento presentado.
O contido mínimo dos informes de seguimento do despregamento será tal que permita coñecer de modo claro e illado os seguintes conceptos:
a) Puntos de interconexión: datas previstas e definitivas de posta en servizo (espazo e conectividade habilitada para o servizo por xunto).
b) Puntos de presenza nos núcleos:
-Datas previstas e definitivas de finalización da rede de transporte que permita a conectividade coa rede do operador.
-Datas previstas e definitivas de finalización da rede de transporte que permita a conectividade cos puntos de interconexión asociados.
-Datas previstas e definitivas de posta en servizo (espazo e conectividade habilitada para o servizo maiorista).
c) Redes de acceso:
-Datas estimadas e definitivas de inicio do despregamento por núcleo (primeiro cliente con posibilidade de acceso ao servizo de banda larga nas condicións establecidas neste prego).
-Grao de cobertura por núcleo co despregamento actual: nº de posibles clientes en valor absoluto e en % respecto ao total do núcleo.
-Datas estimadas e definitivas de finalización do despregamento por núcleo (conseguindo os graos de cobertura propostos).
-Información gráfica da cobertura dos diferentes servizos de acceso comercializados en formato importable a GIS cunha relación de escala 1:5000 ou máis detallada.
d) Análise de desviacións respecto do plan de despregamento proposto na solicitude e actuacións correctoras.
Estes informes servirán para avaliar as desviacións que se poidan producir respecto do plan de despregamento proposto polo operador e a súa capacidade de dar cumprimento en prazos ao obxectivo formulado.
3. Seguimento e control operativo.
Os beneficiarios da axuda están obrigados a cumprir o seguinte mecanismo de control para o cumprimento dos acordos de niveis de servizo, para iso deben comprometerse a proporcionar, a través das canles de comunicación establecidas previamente, a información necesaria para o control e seguimento do rendemento da rede e estatísticas de incidencias. Incluíndo polo menos os seguintes parámetros:
a) Operacións e mantemento.
Os beneficiarios proverán a información necesaria para coñecer e xustificar estatísticas sobre todos os traballos realizados sobre a base dos mecanismos indicados na información achegada para metodoloxía, medios técnicos e materiais.
b) Calidade de servizo.
Os beneficiarios proverán a información necesaria para coñecer e xustificar estatísticas sobre atencións realizadas a usuarios sobre a base da información facilitada na metodoloxía, medios técnicos e materiais, sendo imprescindible que proporcione un mecanismo que permita confirmar e auditar o cumprimento do caudal garantido.
Deberanse incluír chamadas atendidas polo servizo de soporte ao cliente e a súa tipoloxía, e incidencias recibidas e atendidas. Ademais proporcionaranse os seguintes parámetros de calidade de servizo definidos na Orde ITC/912/2006, do 29 de marzo, pola que se regulan as condicións relativas á calidade de servizo na prestación dos servizos de comunicacións electrónicas:
-Tempo de subministración de accesos á internet.
-Proporción de avisos de avaría por liña de acceso.
-Tempo de reparación de avarías para liñas de acceso.
-Tempo de resposta para os servizos de operador.
-Tempo de resposta para os servizos de consulta de directorio.
-Tempo de resposta para consultas sobre asuntos administrativos e de facturación.
-Frecuencia de reclamacións dos clientes.
-Tempo de resolución de reclamacións dos clientes.
-Reclamacións sobre corrección de facturas.
-Proporción de accesos de usuario con éxito.
-Proporción de transmisións de datos fallidas.
-Velocidade de transmisión de datos conseguida.
A dita información deberá ser proporcionada cunha frecuencia mensual e unha segmentación que permita diferenciar núcleos, concellos e provincias para cada un dos indicadores.
4. Seguimento e control comercial.
Para a realización das actividades de seguimento e control comercial das actuacións, os adxudicatarios comprométense a facilitar, a través das canles de comunicación establecidas previamente, os seguintes parámetros comerciais:
a) Penetración do servizo maiorista de transporte.
Os beneficiarios proverán o detalle estatístico que permita coñecer, polo menos, o número de novos operadores que contraten servizos maioristas de transporte, incluíndo as modalidades contratadas e prezos, así como o número e detalle das baixas e modificacións realizadas durante o mes.
b) Penetración do servizo retallista de banda larga.
Os beneficiarios proverán o detalle estatístico que permita coñecer, polo menos, o número de novas altas de usuarios ao mes, incluíndo servizos e prezos contratados, así como o número de baixas de subscritor acumuladas durante o mes, de modo que sexa posible coñecer a taxa de abandono de clientes (churn rate).
c) Niveis de servizo maiorista.
Os adxudicatarios proverán o detalle estatístico que permita coñecer os niveis de servizo provistos aos clientes maioristas incluíndo, polo menos, o detalle de tempos de subministración, tempos de activación de servizo e oferta comercial.
d) Niveis de servizo retallista.
Os beneficiarios proverán o detalle estatístico que permita coñecer os niveis de servizo provistos e a satisfacción do cliente, incluíndo, polo menos, detalles como o tempo de subministración, o tempo de alta do servizo e a oferta comercial.
e) Gasto en actividades comerciais.
Os beneficiarios proverán o detalle estatístico que permita coñecer o gasto realizado en actividades comerciais incluíndo, polo menos, o detalle do gasto en actividades de venda e gasto en actividades de mercadotecnia.
A devandita información deberá ser proporcionada cunha frecuencia trimestral e unha segmentación que permita diferenciar entre núcleos, concellos e provincias para cada un dos indicadores.
ANEXO 6
Comercialización, prestación do servizo e facturación
Os beneficiarios serán responsables da comercialización do servizo nas zonas obxectivo. Para iso indicarán os seus plans de publicidade, campañas de mercadotecnia directa e indirecta, plans de distribución directa ou indirecta, etc. que se comprometen a acometer. Indicarán o tempo destas accións, así como os recursos que reservarán para esta faceta do proxecto.
Os beneficiarios serán responsables da xestión dos contratos de alta do servizo, da posterior introdución nos seus sistemas de facturación e de xestión comercial, da facturación mensual nas condicións ofertadas, da atención ao cliente mentres exista a relación contractual cos adxudicatarios e de posteriores baixas ou modificacións de servizo solicitadas polos usuarios. Débese indicar a ferramenta de xestión comercial e as súas características principais.
O proxecto comercial deberá especificar, tanto para as ofertas maioristas e de transporte coma para as ofertas retallistas, as características dos servizos ofertados e as tarifas e condicións baixo as que os ditos servizos serán prestados.
Ademais tamén se deberán especificar as condicións e características dos servizos de atención ao cliente, incluíndo, polo menos, un centro de atención telefónica ao usuario.
O proxecto comercial deberá incluír as características dos puntos de venda e dos medios de pagamento, definindo a situación, as características e o horario de atención.
Ver referencia pdf "12500D010P048.PDF"